Rold Skov Skiklub viser ved de igangværende Danmarksmesterskaber i langrend, at klubben for alvor er ved at manifestere sig som en af de absolutte topklubber i dansk skisport.

Danmarksmesterskaberne i langrend blev søndag skudt i gang på det norske skisportssted Kvitåvatn med konkurrencen i sprint. Og allerede mesterskabernes første dag gav grund til stor tilfredshed i Rold-lejren. I kvindernes konkurrence leverede Anne Rye Madsen en solid præstation, da hun tog en sølvmedalje og kom ind lige efter vinderen Caroline Ryge Carlsen fra Københavns Skiklub. Hos herrerne var glæden ikke mindre, da Mikael Jacobsen, efter i finalen længe at have ligget på tredjepladsen, til sidst med en forrygende og indædt spurt kæmpede sig frem til en fornem sølvmedalje. Danmarksmesterskaberne fortsætter med forskellige konkurrencer hele den kommende uge, og Rold Skov Skiklub spås med dagens resultater gode chancer for at høste yderligere medaljer.